
[bookmark: TextBodyBegin]Европейският парламент,
–	като взе предвид своите предходни резолюции относно Алжир,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че на 16 ноември 2024 г. органите на Алжир задържаха френско-алжирския писател Буалем Сансал, който публично зае твърда позиция срещу авторитарния режим, като призова за свобода на изразяване на мнение в Алжир; като има предвид, че той остана в неизвестност повече от седмица, като през това време му е бил отказан достъп до неговото семейство и неговия правен съветник, в противоречие с международното право; като има предвид, че Сансал е бил разпитван, без да присъства неговият адвокат, което е нарушение на правото му на справедлив съдебен процес; като има предвид, че впоследствие той е бил обвинен в престъпления, свързани с националната сигурност, по реда на член 87а от алжирския наказателен кодекс — разпоредба, която често се използва срещу критици на правителството, включително защитници на правата на човека; като има предвид, че Сансал е бил хоспитализиран неколкократно;
Б.	като има предвид, че Алжир е страна, подписала Всеобщата декларация за правата на човека; като има предвид, че Алжир се ангажира да зачита и насърчава свободата на изразяване на мнение в пълно съответствие с международните си задължения, приоритетите на партньорството между ЕС и Алжир и своята конституция; като има предвид, че през 2024 г. бяха приети нови изменения на Наказателния кодекс, с които бяха наложени значителни ограничения на свободата на изразяване на мнение;
В.	като има предвид, че положението със свободата на изразяване на мнение в Алжир се влоши, като страната се нарежда вече на 139-то място в индекса за свобода на печата за 2024 г.; като има предвид, че журналистите са подложени на все по-голям натиск и често биват задържани и обект на наказателно преследване; като има предвид, че според алжирски защитници на правата на човека в Алжир има най-малко 215 затворници, лишени от свобода поради своите убеждения; като има предвид, че продължават да се увеличават цензурата, съдебните процеси и тежките наказания на независимите медии, често обвинявани в тайно наговаряне с чуждестранни сили срещу националната сигурност;
Г.	като има предвид, че между 2021 и 2024 г. ЕС предостави 213 милиона евро на Алжир в рамките на многогодишната индикативна програма;
1.	осъжда ареста и задържането на Буалем Сансал и призовава за незабавното му и безусловно освобождаване;
2.	осъжда също така арестуването на всички други активисти, политически затворници, журналисти, защитници на правата на човека и други задържани или осъдени за това, че са упражнили правото си на свобода на убеждение и на изразяване на мнение, включително журналиста Абделвакил Блам и писателя Таджадит Мохамед, и призовава за тяхното освобождаване;
3.	настоятелно призовава институциите на ЕС и делегацията на ЕС да споделят публично своите опасения с алжирските органи и да организират медицинска мисия за оценка на здравето на Сансал;
4.	призовава алжирските органи да преразгледат всички репресивни закони, ограничаващи свободите, и по-специално членове 87а, 95а и 196а от Наказателния кодекс на Алжир, както и независимостта на съдебната система, за да защитят свободата на печата, залегнала в член 54 от Конституцията на Алжир;
5.	отново подчертава, както е заложено в приоритетите на партньорството между ЕС и Алжир, значението на принципите на правовата държава с цел укрепване на свободата на изразяване на мнение; подчертава, че подновяването на това споразумение трябва да се основава на непрекъснат и значителен напредък в горепосочените области, и изтъква, че при всяко бъдещо отпускане на средства на ЕС следва да се взема предвид постигнатият в това отношение напредък;
6.	възлага на своя председател да осигури превод на настоящата резолюция на арабски език и да я предаде на алжирските органи, на Комисията и на заместник-председателя на Комисията и върховен представител на Съюза по въпросите на външните работи и политиката на сигурност.

